Brama szczelōno rynkōm przisztymplowała spadek Ruchu. Pierōństwo… Ale już po ptokach. Nic niy zmiyniymy. Ślōnski potyngi spadywały niy roz. Przibadalimy. Pytani yno co dalij…
2009. Piyrszy spadek Górnika Zobrze w XXI w. Wielki spōnsor (Allianz), wielki plany, ale gra na pierōna. Spamiyntani jednak sie zdało. W I lidze grajōm yno sezōn. Drugi plac pozwolo Grubiorzōm zaś wlyź do szoli, kero wyjyżdżo w Ekstraklasie. Sny ô potyndze jednak zostały dalij w hasioku. Finansowo Górnik to zaś boroczki. W Zobrzu za to stanōł porzōndny stadiōn. Latoś Górnik zaś musi sie prać ô Ekstraklasa.
2010. Kōniec 14-letnij przigody Odry Wodzisław z Ekstraklasōm. Darymno jesiyń, zimowe transfery i wielko pogōń na wiosna. Brakło jednego ôka. Odra kōńczy na 15. placu i ekspresowo sjyżdżo na same dno. Spadek do II ligi, brak licyncji i rozwiōnzani klubu. W sezōnie 2011/12 nowo Odra sztartuje w rybnickij Klasie C. Potym rozmańte dziwne awanse i fuzje. Doszło do tego, że latoś w lidze okryngowej szpilajōm dwa kluby, kere majōm w nazwie Odra Wodzisław. Telki derby yno tamek…
2011. Zaś spaduje klub ze Ślōnska. Polonia Bytōm kōńczy na ôstatnim placu. Problymy finansowe ôd downa niy były tamek tajymnicōm. Na dłōgszo meta ciynżko było utrzimać w Bytōmiu Ekstraklasa. Piyrszo liga tyż zrobiyła sie za mocno. Terozki Bytōmioki spadujōm do ligi III. Szportowo i ôrganizacynie (ujymne punkty w ramach sztrofy licyncyjnej) zaś niynojlepij.
Kerym scynariuszym pokulo sie prziszłość Niybieskich? Wartki awans jak Górnik? – Bydzie ciynżko. Rozônacz jak w Odrze? – Miasto chyba niy pozwoli. Na razie sytuacjo w Ruchu nojbardzij przipōmino chyba Bytōm. Problymy finansowo-licyncyjne, stare szpetne stadiōny i miasta zmynczōne szpōnsorowaniym klubōw…
Niybiescy jednak swojo historio naszkryflajōm sami. Niy sōm skozani na III liga. Zresztōm spadek z Ekstraklasy w połōnczyniu z pustym portmanejym sami tyż już przerobiali w 2003. Wtedy na powrōt do elity czakali 4 lata…
szl_Latn szl_Latn szl_Latn szl_Latn szl_Latn szl_Latn